CELEX: 32022R0046
Language: el
Date: 2022-01-13 00:00:00
Title: Εκτελεστικός κανονισμός (ΕΕ) 2022/46 της Επιτροπής της 13ης Ιανουαρίου 2022 σχετικά με την εφαρμογή του κανονισμού (ΕΕ) 2021/1139 του Ευρωπαϊκού Κοινοβουλίου και του Συμβουλίου για τη σύσταση του Ευρωπαϊκού Ταμείου Θάλασσας, Αλιείας και Υδατοκαλλιέργειας και την τροποποίηση του κανονισμού (ΕΕ) 2017/1004 όσον αφορά τον προσδιορισμό ενεργειακά αποδοτικών τεχνολογιών και τον προσδιορισμό μεθοδολογικών στοιχείων για τον καθορισμό της συνήθους αλιευτικής προσπάθειας των αλιευτικών σκαφών

14.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 9/27
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/46 ΤΗΣ ΕΠΙΤΡΟΠΗΣ
         της 13ης Ιανουαρίου 2022
         σχετικά με την εφαρμογή του κανονισμού (ΕΕ) 2021/1139 του Ευρωπαϊκού Κοινοβουλίου και του Συμβουλίου για τη σύσταση του Ευρωπαϊκού Ταμείου Θάλασσας, Αλιείας και Υδατοκαλλιέργειας και την τροποποίηση του κανονισμού (ΕΕ) 2017/1004 όσον αφορά τον προσδιορισμό ενεργειακά αποδοτικών τεχνολογιών και τον προσδιορισμό μεθοδολογικών στοιχείων για τον καθορισμό της συνήθους αλιευτικής προσπάθειας των αλιευτικών σκαφών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/1139 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας, Αλιείας και Υδατοκαλλιέργειας και την τροποποίηση του κανονισμού (ΕΕ) 2017/1004 (1), και ιδίως το άρθρο 18 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το άρθρο 18 παράγραφος 1 του κανονισμού (ΕΕ) 2021/1139 επιτρέπει στο Ευρωπαϊκό Ταμείο Θάλασσας, Αλιείας και Υδατοκαλλιέργειας να στηρίζει την αντικατάσταση ή τον εκσυγχρονισμό κύριου ή βοηθητικού κινητήρα αλιευτικού σκάφους συνολικού μήκους έως 24 μέτρα.
                  
               
                     (2)
                  
                  
                     Η στήριξη που αναφέρεται στο άρθρο 18 του κανονισμού (ΕΕ) 2021/1139 συμβάλλει στον ειδικό στόχο της αύξησης της ενεργειακής απόδοσης και της μείωσης των εκπομπών CO2 μέσω της αντικατάστασης ή του εκσυγχρονισμού των κινητήρων των αλιευτικών σκαφών, όπως αναφέρεται στο άρθρο 14 παράγραφος 1 στοιχείο β) του κανονισμού (ΕΕ) 2021/1139.
                  
               
                     (3)
                  
                  
                     Το άρθρο 18 παράγραφος 5 δεύτερο εδάφιο στοιχείο α) του κανονισμού (ΕΕ) 2021/1139 αναφέρεται στις ενεργειακά αποδοτικές τεχνολογίες που χρησιμοποιούνται από τον νέο κινητήρα· είναι αναγκαίο να προσδιοριστούν οι ενεργειακά αποδοτικές τεχνολογίες που συμβάλλουν στη μείωση των εκπομπών CO2.
                  
               
                     (4)
                  
                  
                     Το άρθρο 18 παράγραφος 5 δεύτερο εδάφιο στοιχείο γ) του κανονισμού (ΕΕ) 2021/1139 ορίζει ότι ο νέος κινητήρας εκπέμπει, σύμφωνα με τις μετρήσεις του κράτους μέλους, 20 % λιγότερο CO2 ή χρησιμοποιεί 20 % λιγότερα καύσιμα σε σχέση με τον αντικαθιστάμενο κινητήρα με βάση τη συνήθη αλιευτική προσπάθεια του σχετικού σκάφους.
                  
               
                     (5)
                  
                  
                     Για τους σκοπούς της μέτρησης από το κράτος μέλος, είναι αναγκαίο να καθοριστεί τι θα πρέπει να θεωρείται ως «συνήθη αλιευτική προσπάθεια του σχετικού σκάφους», λαμβάνοντας υπόψη τη μεγάλη ποικιλία αλιευτικών σκαφών, τις αλιευτικές τεχνικές τους, τις αποστάσεις μετακίνησης και τους συντελεστές φορτίου που ποικίλλουν με την πάροδο του χρόνου· όλα αυτά επηρεάζουν τις εκπομπές CO2 και την κατανάλωση καυσίμων.
                  
               
                     (6)
                  
                  
                     Για να καταστεί δυνατή η ταχεία εφαρμογή των μέτρων που προβλέπονται στον παρόντα κανονισμό, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Ταμείου Θάλασσας, Αλιείας και Υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ενεργειακά αποδοτικές τεχνολογίες που χρησιμοποιούνται από νέους κινητήρες
            Για τους σκοπούς του άρθρου 18 παράγραφος 5 δεύτερο εδάφιο στοιχείο α) του κανονισμού (ΕΕ) 2021/1139, θεωρείται ότι οι νέοι κινητήρες αλιευτικών σκαφών χρησιμοποιούν ενεργειακά αποδοτικές τεχνολογίες όταν:
            
                        1)
                     
                     
                        χρησιμοποιούν:
                        
                                    α)
                                 
                                 
                                    υδρογόνο
                                 
                              
                                    β)
                                 
                                 
                                    αμμωνία
                                 
                              
                                    γ)
                                 
                                 
                                    εσωτερική καύση
                                 
                              
                                    δ)
                                 
                                 
                                    κυψέλες καυσίμου
                                 
                              
                                    ε)
                                 
                                 
                                    ηλεκτρική ενέργεια
                                 
                              
                                    στ)
                                 
                                 
                                    συνδυασμό ηλεκτρικής ενέργειας και καύσης (υβριδικοί)
                                 
                              
                                    ζ)
                                 
                                 
                                    κυψέλη καυσίμου (υβριδικοί)
                                 
                              
                  
                        2)
                     
                     
                        διαθέτουν έγκριση τύπου σύμφωνα με τον κανονισμό (ΕΕ) 2016/1628 του Ευρωπαϊκού Κοινοβουλίου και του Συμβουλίου (2).
                     
                  
         
            Άρθρο 2
            Συνήθης αλιευτική προσπάθεια των αλιευτικών σκαφών
            Για τους σκοπούς του άρθρου 18 παράγραφος 5 δεύτερο εδάφιο στοιχείο γ) του κανονισμού (ΕΕ) 2021/1139, τα κράτη μέλη βασίζουν στα ακόλουθα στοιχεία την απόφασή τους σχετικά με το τι πρέπει να νοείται ως συνήθης αλιευτική προσπάθεια του αλιευτικού σκάφους για το οποίο υποβάλλεται αίτηση στήριξης:
            
                        1)
                     
                     
                        τα χαρακτηριστικά και το αλιευτικό μοντέλο του σχετικού αλιευτικού σκάφους·
                     
                  
                        2)
                     
                     
                        τον μέσο όρο των δέκα αντιπροσωπευτικών αλιευτικών ταξιδιών που πραγματοποιήθηκαν κατά τα τρία ημερολογιακά έτη που προηγούνται της αίτησης στήριξης· και
                     
                  
                        3)
                     
                     
                        τις αλιευτικές τεχνικές που χρησιμοποιούνται και τον χρόνο παραμονής στη θάλασσα του σχετικού αλιευτικού σκάφους κατά τη διάρκεια των αντιπροσωπευτικών αλιευτικών ταξιδιών.
                     
                  
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιανουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 247 της 13.7.2021, σ. 1.
         
            (2)  Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53).